Diari Oficial de la Generalitat Valenciana


Sumari del DOGV 956, del 02-12-1988 (1988/812528)

ORDRE de 28 d'octubre de 1988, de la Conselleria de Cultura, Educació i Ciència, per la qual es convoca un concurs de projectes innovadors de transició que actuen en el camp de la formació i preparació dels joves per a la vida adulta i professional, a desplegar en els centres de Formació Professional, Educació General Bàsica, Batxillerat, Educació Permanent d'Adults, Ajuntaments i Associacions Jovenívoles.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1988/10/28/(2)/dof/vci/html**

### Dades del document

Número de DOGV
:   956

Data del DOGV
:   02-12-1988

Secció del DOGV
:   DISPOSICIONS GENERALS

Número del document
:   1988/812528


Data del document
:   28-10-1988

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

Ordre de 28 d'octubre de 1988, de la Conselleria de Cultura, Educació i Ciència, per la qual es convoca un concurs de projectes innovadors de transició que actuen en el camp de la formació i preparació dels joves per a la vida adulta i professional a desplegar en els centres de Formació Professional, Educació General Bàsica, Batxillerat, Educació Permanent d'Adults, Ajuntaments i Associacions Juvenils.  
En els darrers anys s'ha desplegat en els centres l'activitat de Formació Professional en alternança, que ha tingut un resultat positiu, en especial, en fomentar les relacions dels centres amb les empreses de l'entorn. Però l'àmbit de la Transició cal estendre'l a més activitats, tal com es fa en altres països de la CEE d'una forma global. Es a dir, els centres escolars han de tenir un projecte d'acció que fomente la Transició des del centre a la societat que l'envolta.  
La importància i la necessitat d'incrementar en quantitat i qualitat les accions de Transició que tenen els centres d'Ensenyament Mitjà, d'altres nivells educatius i les institucions, requereix que es realitzen d'una forma sistemàtica, i formen part del projecte del centre.  
Aquesta necessitat condueix la Conselleria de Cultura, Educació i Ciència a fomentar i impulsar la realització d'activitats que faciliten el pas cap a la vida professional i adulta dels joves dels centres públics de Formació Professional, Educació General Bàsica, Batxillerat, EPA, Ajuntaments i Associacions jovenívoles, amb la creació en els centres i institucions d'un hàbit de relacions amb l'entorn i, en especial, amb el món laboral i empresarial, per tal que els joves estiguen en permanent contacte amb la realitat a la qual s'han d'incorporar en un futur immediat.  
Per tot això, la Conselleria de Cultura, Educació i Ciència disposa:  
Primer. Convocar per al curs 1988/89 el I Concurs de Projectes de Transició amb caràcter de concurs públic, segons les bases de l'Annex, per tal de fomentar el desplegament d'activitats innovadores de Transició en els centres d'Ensenyament Mitjà (BUP i FP), d'Educació General Bàsica, d'Educació Permanent d'adults, en les associacions jovenívoles i en els Ajuntaments de l'àmbit de la Comunitat Valenciana.  
Segon. Aprovar les bases que regiran el Concurs de Projectes de Transició que s'inclouen en l'Annex.  
Tercer. Autoritzar la Direcció General de Centres i Promoció Educativa per desplegar i aplicar la present Ordre.  
Quart. L'import dels premis a què fa referència aquesta Ordre són consignats en les aplicacions pressupostàries següents:  
47.19.977.20.257.13, 16.06.504.08.054.45, 86.95.228.01.007.59, 17.94.801.35.494.14, del vigent pressupost de la Generalitat Valenciana per a 1988.  
Cinquè. La present Ordre entrarà en vigor a l'endemà de la publicació en el Diari Oficial de la Generalitat Valenciana. València, 28 d'octubre de 1988.  
El Conseller de Cultura, Educació i Ciència,  
CEBRIA CISCAR I CASABAN  
ANNEX  
Primer. Es poden presentar al concurs els centres d'Ensenyament Mitjà, els d'Educació General Bàsica, els d'EPA, les associacions juvenils i els Ajuntaments de la Comunitat Valenciana que, durant el curs 1988/89, desplegaran activitats facilitadores del pas dels alumnes de l'escola a la vida activa i adulta.  
Segon. S'estableixen els premis següents:  
- Trenta-cinc premis de tres-centes mil pessetes per a projectes Transició que consten d'una sola activitat. Els premis es distribuiran de la manera següent: divuit premis per a centres públics i EPA, deu per a centres privats concertats, quatre per a ajuntaments i tres per a institucions sense finalitat lucrativa.  
- Dotze premis de cinc-centes mil pessetes per a projectes Transició globals que incloguen la totalitat del centre o la institució i la seua relació amb l'entorn. Els premis es distribuiran de la manera següent: sis premis per a centres públics i EPA, quatre per a centres privats concertats, un per a ajuntaments i un per a institucions sense finalitat lucrativa.  
Només es podrà participar en una de les modalitats dels premis.  
Tercer. Atès el caràcter innovador del concurs, s'han de presentar projectes de transició que, fins ara, no s'han desplegat en el centre.  
Quart. La Conselleria de Cultura, Educació i Ciència es reserva el dret de comprovar el caràcter innovador del projecte i el grau de compliment.  
Cinquè. Els projectes que es presenten al concurs han de ser semblants a aquells que es despleguen habitualment com a activitats Transició en els països de la CEE, i basats en la filosofia d'aquests.  
Sisè. Els projectes s'adequaran a la situació de l'entorn on estiga situat el centre escolar.  
Setè. El concurs vol premiar la creativitat del professorat i el treball en equip per a donar resposta a la problemàtica dels alumnes en el pas cap a la vida adulta i activa.  
Vuitè. Els projectes es podran presentar, indistintament, en valencià o en castellà.  
Novè. Els apartats a considerar en els projectes seran, almenys, els següents:  
a) Descripció i anàlisi de l'entorn del centre.  
b) Motius pels quals es proposa el projecte.  
c) Objectius que es volen aconseguir.  
d) Activitat o activitats de Transició que es volen desplegar.  
Els treballs tindran una extensió màxima de quinze folis escrits a màquina i a doble espai.  
Deu. Els treballs premiats quedaran en propietat de la Conselleria de Cultura, Educació i Ciència que en podrà fer ús i publicarlos si s'escau.  
Onze. Les sol·licituds s'adreçaran a la Direcció General de Centres i Promoció Educativa de la Conselleria de Cultura, Educació i Ciència. La presentació per exemplar duplicat es farà en els Serveis Territorials de Cultura i Educació corresponents, o a través de qualsevol de les formes establertes en l'article 66 de la Llei de Procediment Administratiu.  
Dotze. El termini de presentació de sol·licituds per a participar en el concurs que es convoca en aquesta Ordre serà d'un més natural des de la publicació d'aquesta Ordre en el Diari Oficial de la Generalitat Valenciana.  
Tretze. La valoració i concessió dels premis del concurs de projectes innovadors de Transició es farà a proposta d'un jurat compost per les persones següents:  
President. El Director General de Centres i Promoció Educativa.  
Vice-president El Cap del Servei de Programes d'Alumnes, que farà de president en absència d'aquest.  
Vocals:  
- Un representat de l'IMPIVA, nomenat pel seu president.  
- Un representant de la Direcció General de Cooperació i Ocupació, nomenat pel seu Director General.  
- Un representant de l'Institut Coperatiu Agrari Valencià, nomenat pel seu Director.  
- Dos representats del Consell Escolar Valencià, nomenats per la seua Presidenta.  
- Un representant de la Direcció General d'Ordenació i Innovació Educativa, nomenat pel seu Director General.  
- Un representant de la Federació Valenciana d'Empreses Cooperatives de Treball Associat, nomenat pel seu President.  
- El responsable del Programa Transició de l'Escola a la Vida Activa que farà de secretari.  
Catorze. El jurat decidirà la concessió dels premis del concurs que es publicarà en els mitjans ordinaris de difusió i es comunicarà a les persones interessades. I podrà declarar-lo desert quan els projectes presentats no assolesquen el nivell mínim establert més amunt.  
Quinze. Els projectes presentats al concurs i que no siguen premiats, estaran sis mesos en la Direcció General de Centres i Promoció Educativa. Passat aquest temps, els treballs s'arxivaran per a ser retirats.  
Setze. Els diners del premis es lliuraran en dues parts, la meitat en el moment de la concessió del premi i l'altra en acabar el curs acadèmic. Els responsables del projecte elaboraran una memòria del resultat de l'aplicació.  
Disset. Cada projecte inclourà un professor o persona vinculada a la institució que presenta el projecte, que farà de coordinador en l'aplicació de l'esmentat treball. Aquesta persona assistirà a un curset de formació sobre Transició que organitzarà la Direcció General de Centres i Promoció Educativa.  
Divuit. El jurat per a la selecció dels projectes tindrà en compte, fonamentalment, els criteris següents.  
a) Qualitat del projecte Transició en el marc del projecte educatiu del centre.  
b) Adequació del projecte a les necessitats de l'entorn.  
c) Necessitats peculiars, pedagògiques i socials pròpies de cada centre.  
d) Participació en el projecte de reforma experimental dels ensenyaments mitjans.


Còpia Permalink ELI